钦定古今图书集成/明伦汇编/氏族典/第120卷 > 陈利贞
## 钦定古今图书集成/明伦汇编/氏族典/第120卷 > 陈利贞

按《唐书李光弼传》：“陈利贞，幽州范阳人。初为平卢将。
安禄山乱，从光弼军河南。张巡被围睢阳也，光弼遣
郝廷玉及利贞救之，轻骑出入，廷玉称为胜己，以子
妻之。及归，荐于光弼，自行间累迁检校太子宾客，封
静戎郡王。李希烈叛，诏哥舒曜东讨，利贞为前锋，次
郏城，贼众大集，利贞出奇兵五百，横𢭏其右，贼锋诎”
数月不敢前。及希烈攻曜襄城，利贞登陴捍守，七十
日未尝栉沐，非议事不下城。朱泚反，利贞及张廷芝
所统士皆幽、蓟、河、陇人，故与廷芝合谋应泚，而利贞
麾下亦从为乱。夜半难作，利贞拔剑当军门大謼，众
畏其勇，乃止。廷芝出奔，德宗嘉之，擢汝州防御使。贞
元五年，疽发首卒。